มารู้จัก Industry Composite Return กันเถอะ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....สำนักงานคณะกรรมการกำกับหลักทรัพย์และตลาดหลักทรัพย์
สวัสดีค่ะ สรรหามาเล่าฉบับนี้ขอเปลี่ยนบรรยากาศไปดูเรื่องใกล้ตัวที่ทุกคนอยากรู้ก็คือ เรื่องผลตอบแทนของกองทุนนั่นเอง ที่ผ่านมากรรมการกองทุนและสมาชิกกองทุนมักมีข้อสงสัยว่า นอกจากการเปรียบเทียบผลตอบแทนของกองทุนกับ Benchmark ของกองทุนแล้ว หากต้องการเทียบกับกองทุนอื่นๆ ที่มีนโยบายการลงทุนประเภทเดียวกัน หรืออยากรู้ว่ากองทุนที่มีนโยบายการลงทุนแบบอื่นๆ ได้ผลตอบแทนกันเท่าไหร่บ้าง จะหาข้อมูลได้จากที่ใด
ถ้าเป็นเมื่อก่อนคงต้องตอบว่าให้ลองสอบถามจากคนรู้จักที่อยู่กองทุนอื่นๆ เอาเอง เนื่องจากไม่มีแหล่งข้อมูลที่รวบรวมผลตอบแทนของกองทุนอื่นไว้ให้ดู แต่ตอนนี้คงไม่ต้องลำบากเหมือนก่อนแล้ว เนื่องจากเมื่อเดือน มี.ค.ที่ผ่านมา สมาคมบริษัทจัดการลงทุนได้จัดทำ Industry Composite Return ซึ่งแสดงภาพรวมผลตอบแทนของกองทุนที่มีนโยบายการลงทุนประเภทเดียวกัน ซึ่งสมาคมบริษัทจัดการลงทุนได้รวบรวมข้อมูลผลตอบแทนของกองทุนจากทุกบริษัทจัดการ และนำมาประมวลโดยแยกตามประเภทนโยบายการลงทุน เพื่อให้กรรมการกองทุนและสมาชิกสามารถเปรียบเทียบผลตอบแทนของกองทุนตนกับ Industry Composite Return ที่มีนโยบายการลงทุนประเภทเดียวกันได้ อย่างไรก็ตาม การเปรียบเทียบดังกล่าวจะเป็นการเปรียบเทียบโดยคร่าวๆ เท่านั้น เนื่องจากแม้ว่ากองทุนจะมีนโยบายการลงทุนประเภทเดียวกัน แต่จะมีรายละเอียดในนโยบายการลงทุนที่แตกต่างกัน อาทิ ประเภทหลักทรัพย์และสัดส่วนการลงทุน ดังนั้นหากต้องการเปรียบเทียบผลตอบแทนของกองทุนอย่างแท้จริง จึงควรเปรียบเทียบกับ Benchmark ของกองทุนนั้นๆ มากกว่า
นอกจากนี้ กรรมการกองทุนและสมาชิกที่ต้องการเปลี่ยนนโยบายการลงทุนก็สามารถเข้ามาดูเป็นไอเดียได้ว่า ในปีที่ผ่านๆ มานโยบายการลงทุนประเภทไหนได้ผลตอบแทนเท่าใด อย่างไรก็ตาม ต้องอย่าลืมว่าผลตอบแทนที่ปรากฏในแต่ละปีนั้นขึ้นกับสภาวะตลาดและปัจจัยที่แตกต่างกันไปในแต่ละปีด้วย รวมทั้งนโยบายการลงทุนที่มีโอกาสได้ผลตอบแทนสูง ก็มีความเสี่ยงสูงด้วยเช่นกัน ทั้งนี้ผู้ที่สนใจสามารถเข้าไปดู Industry Composite Return ได้ที่ http://www.aimc. or.th/23_composite.php แล้วพบกันใหม่ฉบับหน้า สวัสดีค่ะ